Publication: Magyar Közlöny
Issue: MK-2006-62 (Year: 2006, Number: 62)
Era: 2004-2010
Section: Melléklet a 27/1998. (VI. 10.) MKM rendelethez
Paragraph Index: 270

2. A vizsga tartalma A kreatív zenei gyakorlat vizsga két részből tevődik össze. Csoportos gyakorlatsor vagy zenés színpadi etűd A csoportos gyakorlatsort a szaktanár állítja össze. Az összeállítás adjon lehetőséget a zenéhez kötődő színpadi képességek minél színesebb bemutatására: – a ritmus-, metrum-gyakorlatok során a láb, a kéz és a metrikus ének/beszéd egymástól való függetlenítése, – az akusztikus drámagyakorlatokban ritmus- és/vagy dallamhangszerek segítségével egy akciósor lekövetése, ellenpontozása, – egy többszólamú kórusmű szituációba illesztése. A zenés színpadi etűd tartalmazhat prózai, illetve mozgásszínházi elemeket, az összeállítás azonban hangsúlyosan zenei fogantatású legyen. Szólóéneklés vagy dallam-improvizáció Szólóéneklés: a tanuló tíz szabadon választott dal előadásával készül. A dalanyag kiválasztásánál ügyelni kell a műfaji sokrétűségre (elbeszélő illetve lírai műfajú, nép- illetve műdalok). A vizsgán a tanulónak a vizsgabizottság által választott dal(oka)t kell bemutatnia. Az előadásához igénybe vehető élő hangszeres kíséret, amelyről a tanulónak kell gondoskodnia. Dallam-improvizáció: dallam rögtönzése rövid verses és prózai műre (részletre). A tanulónak a szaktanár által összeállított – rövid, verses, illetve prózai részletekből álló – tételsorokból kell egyet-egyet választania.

Source: https://magyarkozlony.hu/hivatalos-lapok/085635d0ae6e0eec307d0b299cb4c87f9bb7d21e/dokumentumok/32958add681aca585162f804cc8321559c7d9c69/letoltes